25. schôdza NR SR - 3.deň - B. popoludní
Dátum: 2021-03-18
Poslanec: Suja, Miroslav (-)
Druh vystúpenia: Vystúpenie v rozprave

99. Ďakujem za slovo, pán podpredseda. Vážené dámy, vážení páni, kolegovia poslanci, či už koaliční, alebo opoziční, ráno bolo grémium, predpokladám, že viete, aké boli výsledky z tohto grémia, kde predseda Boris Kollár povedal, že to, čo sa stalo včera a dneska ráno doobeda, sa už nebude opakovať. Že prepadnú desiatky bodov. (Reakcia z pléna.) Ja počkám, kým pán Žiak dovykrikuje. Ja počkám, kým dovykrikuje. (Prerušenie vystúpenia predsedajúcim.) Laurenčík, Milan, podpredseda NR SR 100. Pán poslanec Žiak, ukľudnite sa! Suja, Miroslav, poslanec NR SR 101. Poprosím si odznova čas. Laurenčík, Milan, podpredseda NR SR Nastavte čas pánovi poslancovi. Suja, Miroslav, poslanec NR SR 102. Ďakujem, pán predsedajúci. Vážené dámy a páni, kolegovia poslanci, či už koaliční, alebo opoziční, ráno bolo grémium, z ktorého výsledky, predpokladám, viete. Predseda Boris Kollár povedal, že sa už nebude opakovať to, čo sa stalo včera, že desiatky bodov prepadnú za sebou a dneska doobeda, že vás tu bude málo a že to je naša chyba. To povedal. Čiže vaša, vážené dámy a páni, koaliční poslanci, že je to vaša chyba, to priznal predseda parlamentu Boris Kollár dneska ráno na grémiu. Ak sa toto zopakuje, tak povedal, že sekne Národnú radu a ideme domov. Preruší to a budeme sem chodiť ako na klavír a prosil nás, aby sme nerobili cirkus, že toto sa nezopakuje. Vážení kolegovia, toto je neúcta k nám, čo tu sedíme v pléne. Je jedno, či sme z opozície, alebo z koalície, ale je to neúcta od našich kolegov, keď tu od rána sedíme do večera, aktívne sa zapájame, pripravení sme do rozpravy a niektoré body sa trikrát a viac presunuli. Veď to, vážení kolegovia koaliční poslanci, to neni možné, takto nemôžme fungovať. Si myslíte, že to je normálne?! Preto som požiadal o zvolanie grémia za opozíciu s tým, že bola džentlmenská dohoda, že vždy sa pridá aj klub alebo strana Borisa Kollára. Počkám na to, počkám na to tu, ide mi čas, mám čas desať minút, ja mám čakať. Keď naši kolegovia majú tú drzosť nás zdržiavať, tak skúsme rovnakou medicínou to oplatiť. Ak si oni myslia, že celý deň sa budú niekde flákať, že medziľudské vzťahy bránia im vo výkone funkcie a že prídu len na hlasovanie, tak nie, budeme čakať a program Národnej rady sa bude takto naťahovať. (Reakcia z pléna.) Ja som za nezaradených v grémiu. Je to problém? Je to odsúhlasené. Ale, pán kolega, už budem ticho a budem čakať. Laurenčík, Milan, podpredseda NR SR 103. Pán poslanec, chcem vás požiadať, aby ste dokončili svoj prejav a... (Prerušenie vystúpenia poslancom.) Suja, Miroslav, poslanec NR SR 104. Pán predsedajúci, ťažko sa mi dýcha, musím sa nadýchnuť, budem pokračovať. Laurenčík, Milan, podpredseda NR SR 105. Dobre, tak sa nadýchnite. A k tomu grémiu, tak vy nemáte ako, v podstate poslanecký klub nemáte, takže vy nemôžete žiadať o zvolanie poslaneckého grémia. To, že môžete na poslanecké grémium chodiť, je len dobrá vôľa pána predsedu Národnej rady, ktorý vám tam umožnil chodiť, aby ste mali informácie z poslaneckého grémia. Takže ja som vám preto nemohol na vašu požiadavku odpovedať, ani keby ste mali poverenie nejakých ďalších poslaneckých klubov, ktoré ste nemali. Takže tým pádom teraz vy blokujete parlament, a preto vás žiadam, aby ste rozprávali k téme, k vládnemu návrhu zákona, alebo aby ste opustili rečnícky pult. Suja, Miroslav, poslanec NR SR 106. Za prvé. Informácia Mandátového a imunitného výboru Národnej rady Slovenskej republiky o uplatňovaní a zániku mandátu poslanca Národnej rady Slovenskej republiky. Za druhé. Zákon z 24. februára 2021, ktorým sa mení a dopĺňa zákon č. 488/2013 Z. z. o diaľničnej známke a o zmene niektorých zákonov v znení neskorších predpisov, vrátený prezidentkou Slovenskej republiky na opätovné prerokovanie Národnej rady Slovenskej republiky, druhé a tretie čítanie. Viete, vážení kolegovia, ja som si toto čítal včera do trištvrte na sedem, kým sa schôdza neskončila, lebo aj klub SaS, asi dvaja alebo dvakrát prepadli nejaké body, aj pánovi Šeligovi prepadli nejaké body, pán kolega, keby ste tu bol, tak to viete, ale my, čo tu poctivo sedíme do večera, tak nás to veľmi mrzelo, že takto nás ignorujete, a asi osem alebo deväť bodov, ktoré predkladal klub OĽANO. Tak preto tento môj postoj. Vo všetkej úcte k vám, vy si to nezaslúžite, lebo veľa z vás tu aj včera večer do tej siedmej sedelo. No veľa nie, ale sedelo. Takže budem pokračovať. Po tretie. Vládny návrh zákona, ktorým sa mení a dopĺňa zákon č. 566/2001 Z. z. o cenných papieroch a investičných službách, o zmene a doplnení niektorých zákonov a zákon o cenných papieroch. K tomuto by som vám mohol povedať nasledovné. V znení neskorších predpisov a ktorým sa menia a dopĺňajú zákony, tlač 435, prvé čítanie. Ďalšie. Vážené dámy a páni, koaliční poslanci, ak sa píšete ako spolupredkladatelia k zákonom, len aby ste tam boli, tak si myslím, že je to nespravodlivé k tým, čo tie zákony robia. Keď sa tam už napíšete aj tak, že chcete, aby tam bolo vaše meno, tak aspoň nebuďte vtedy v sále - ako včera pán Pročko - a radšej odíďte, aby sme ho nemohli, aby sme ho nemuseli vyzývať, že má predniesť zákon, to bolo napríklad o hlavnom meste, a on z Haliče. Lebo neviem potom, na čo ho tam predkladateľ dal ako spolupredkladateľa, keď o tom nevedel ani ceknúť. Hlavné, že tu bude sedieť a vyškierať sa. Môžme ísť pomaly ďalej. Bod č. 4. Pozrite sa, ako mi krásne ide čas. Vládny návrh zákona, ktorým sa mení a dopĺňa zákon č. 199/2004 Z. z. colný zákon a o zmene a doplnení niektorých zákonov v znení neskorších predpisov a ktorým sa mení, ktorým sa menia a dopĺňajú niektoré zákony, tlač 436, prvé čítanie. Predkladateľ Eduard Heger. Samozrejme, tie zákony včera išli takou rýchlosťou prvýkrát, druhýkrát, tretíkrát, že ani ministri sem nestíhali chodiť, ešte to stihol, ani neviem, kto tu bol na záver. Asi minister financií, klobúk dole, ale minister Budaj, samozrejme, nestihol prísť a ani sa nečudujem. Preto, vážené dámy a páni, skúsme, skúsme nám to uľahčiť všetkým a poproste svojich kolegov, ak nechcú tie zákony alebo to nemajú dohodnuté predkladať, nech požiadajú o ich preloženie a nebudeme zbytočne strácať čas. Ja si myslím, že je to férová, logická a slušná požiadavka. Nič od vás neslušné nechcem. Len aby sme sa k sebe správali korektne pri takýchto veciach. Načo dávate desať, jedenásť zákonov, keď nemáte ich prerokované, a miesto toho, aby ste ich stiahli alebo požiadali o ich preloženie, tak radšej zmiznete zo sály bez slova? Myslíte si, že je to slušné a férové k poslancom, ktorí sedia celý deň v pléne a aktívne sa zapájajú? Myslíte si, že je to slušné a férové, keď chceme vystúpiť k daným bodom v rozprave a behajú hore-dole, keď tu niektorí nesedia, majú iné povinnosti a nevedia, kedy ten zákon príde na rad? Myslíte, že je to slušné a férové takýto prístup k nám, čo tu strávime skoro celý deň? Ak si všimnete, ja som tu od rána od deviatej do večera do siedmej. A viacerí z vás. A vám to nevadí, že každú chvíľu je prestávka? Každú chvíľu je prepadnutý bod? Si myslíte, že berieme 4,5-tisíc za to, aby ľudia, čo nás sledujú online, toto videli? Ja neviem, či oni majú sem prísť vyhádzať nás stadeto a či opozičných, či koaličných poslancov zbiť natvrdo, aby sme prišli k rozumu a prišlo na to, ako povedal dakedy Slota podgurážený, že malý dvor a dlhý bič? Možno by nás to prebralo. Myslíte, že to je slušné a poctivé k tým, čo teraz prežívajú od výplaty k výplate alebo od podpory k podpore a vidia nás tu, ako sa tu hádame za tie tisícové platy a nerobíme ani figu? Preto apelujem, vážení kolegovia, vstúpte do svedomia vašim kolegom a nech sa k tomu postavia férovo a slušne. Nikto ich tu nenúti sedieť, nikto ich nenúti tie zákony predkladať. Stačí, keď ich stiahnu alebo požiadajú o preloženie a nerobia z nás, nechcem sa ani vyjadriť čo, lebo by som ešte urazil pacientov, ktorí majú na to oprávnenie. Nestačí, že vidia, ako sa vláda háda? Musia vidieť, že diletanti sedia aj v tomto parlamente? Už nemám zvyšok času, ale vo faktickej sa ešte prihlásim.